תלמה ילין (בית ספר)

היסטוריה

בית הספר הוקם בספטמבר 1959, על ידי מורי האקדמיה למוזיקה בתל אביב, בראשות הפרופסור עדן פרטוש ופעל בשנים הראשונות כשלוחה של האקדמיה למוסיקה. מנהלו הראשון של בית הספר היה יצחק הירשברג. הלימודים בשנה הראשונה התנהלו בדירת שלושה חדרים ברחוב בן יהודה בתל אביב. בית הספר כלל אז כיתות ט' וי'. בראשיתו, כלל בית הספר מגמה מוזיקלית בה הושקעו כ-9–10 שעות שבועיות, לצד לימודי תיכון. המטרה המוצהרת של בית הספר הייתה לגדל חובבי מוזיקה ולאפשר לתלמידים חובבי מוזיקה להמשיך לנגן ולהשתלם בתאוריה מוזיקלית לצד לימודי תיכון מלאים. בהתאם לכך היו טענות שבית הספר מיועד לבעלי כשרונות רגילים ולא לבעלי כשרון יוצא דופן. בית הספר גם התגאה בקיום מבחני כבוד ובליווי אישי של התלמידים.
בשנת 1963 העניק יהודי מנוחין את חסותו לבית הספר. בשנת הלימודים תשכ"ה נפתחו כיתות ז'-ח' בבית הספר. במחצית השנייה של שנות ה-60 נוספו לבית הספר מגמות לתיאטרון, מחול וציור ופיסול.

מבנה

בסוף שנת 1961 נחתם הסכם עם עיריית תל אביב שהתחייבה להקים לבית הספר מבנה בשכונת יד אליהו. בראשית 1962 הוחל בבניית המבנה וטקס הנחת אבן פינה התקיים ב-23 במרץ 1962.
בשנת 1975 עבר בית הספר באופן זמני לרחוב יגאל אלון בשכונת נחלת יצחק, שם התמקם במבנים שפינה תיכון עירוני מקצועי י"ד - ויצ"ו צרפת. בית הספר פעל במקום בתנאים לא נוחים עד מעברו לגבעתיים.
בספטמבר 1980 עבר בית הספר לפעול בשכונת בורוכוב בגבעתיים, שם הוא פועל עד היום.
באפריל 2015 נפתח לראשונה (לתצוגות בלבד) מבנה חדש שנבנה במשך כשנתיים עבור המגמה החזותית של בית הספר. המבנה החל לשמש ללימודים סדירים החל בספטמבר 2015 ויש בו, מלבד כיתות אמנות וסדנאות שונות, גם סדנת מחול.

התזמורת הסימפונית תלמה ילין

התזמורת מונה 82 נגנים בגילים 14 – 18, כולם תלמידי מגמת המוזיקה הקלאסית של בית הספר. המנהל המוזיקלי והמנצח של התזמורת הוא גיא פדר.
רבים מנגני התזמורת זוכים במלגות מטעם קרן התרבות אמריקה - ישראל, "קרן רונן" וקרנות אחרות. רבים זוכים בתחרויות בארץ ובחו"ל ומשתתפים ובתזמורת הפילהרמונית הישראלית הצעירה ובתוכנית דייוויד גולדמן לנגנים צעירים מצטיינים של המרכז למוזיקה ירושלים.
ההשתתפות בתזמורת היא חלק ממערך הלימודים והבחינות במגמת המוזיקה הקלאסית. התזמורת מופיעה במקומות שונים בארץ ואחת לשנתיים יוצאת לסיור קונצרטים בחו"ל.
על הישגיה הגבוהים זכתה התזמורת לשבחים ממבקרי מוזיקה בעיתונות וכן ממאסטרו זובין מהטה אשר גם ניצח עליה לפני מספר שנים ב"קדם קונצרט" בהיכל התרבות בתל אביב.

תזמורת הביג בנד תלמה ילין

תזמורת הביג בנד תלמה ילין היא ההרכב הייצוגי של מגמת הג'אז בבית הספר. ההרכב בניצוחו של המוזיקאי מר אלי בנאקוט הוא ההרכב המפואר ביותר בתחום הג'אז: 4 חצוצרות, 4 טרומבונים, 5 סקסופונים, 5 כלי קצב וזמרים. התזמורת מופיעה בארץ ובחו"ל, נוטלת חלק בכיתות אמן, מקליטה ומתעדת את עיבודי הבגרות של בוגרי המגמה, ומבצעת רפרטואר מגוון ורחב משל טובי המעבדים בארץ ובחו"ל.
בעבר הוזמנה התזמורת לסיורים לימודיים באוניברסיטאות המובילות בתחום הג'אז New School בניו-יורק ו Berklee בבוסטון, וכן למתן הופעות בקהילות שונות ובמגמות למוזיקה בבתי ספר תיכון בארצות הברית ובקנדה.
תזמורת הביג בנד ייצגה את ישראל בשנים 2004 ו-2008 בכנס השנתי של ארגון מחנכי הג'אז הבינלאומי iaje, שכלל כ-8,000 מוזיקאים מ-35 מדינות.

טענות לפגיעות מיניות

בתחילת 2018 פורסמו טענות נגד 3 ממורי בית הספר לשעבר, מנחם נבנהויז, יוני לוקאס ובועז ארד, לפיהן פגעו מינית בתלמידים בזמן שלימדו בבית הספר. בעקבות טענות נוספות על הטרדה מינית שעלו נגד מורים בבית הספר הורה שר החינוך, נפתלי בנט, על בדיקה מקיפה של האירועים בבית הספר. יום לאחר פרסום הכתבה שם בועז ארד קץ לחייו.